সংস্কৃতিমন্ত্রক
সংস্কৃতি মন্ত্রক কোভিড-১৯ বিস্তার রোধে প্রতিরোধ মূলক ব্যবস্থাপনা সম্পর্কে ‘যাদুঘর, আর্ট গ্যালারি এবং প্রদর্শনীশালা পুনরায় খোলা’র জন্য এসওপি জারি করেছে
নয়াদিল্লী, ৫ নভেম্বর, ২০২০
কেন্দ্রীয় স্বরাষ্ট্র মন্ত্রকের আনলক ৫.০-এর নীতি নির্দেশিকার ভিত্তিতে এবং সংস্কৃতি ও সৃজনশীল শিল্পের সঙ্গে যুক্ত বিভিন্ন পক্ষের কাছ থেকে গৃহীত পরামর্শগুলি বিবেচনার পরে সংস্কৃতি মন্ত্রক কোভিড-১৯ বিস্তার রোধে প্রতিরোধমূলক ব্যবস্থাপনা সম্পর্কে ‘যাদুঘর, আর্ট গ্যালারি এবং প্রদর্শনীশালা পুনরায় খোলা’র জন্য স্ট্যান্ডার্ড অপারেটিং প্রসিডিওর জারি করেছে।
এই নির্দেশিকা মেনে যাদুঘর আর্ট গ্যালারি এবং প্রদর্শনীশালা  পরিচালিত হবে। এমনকি দর্শনার্থীদের প্রবেশের বিষয়টিও মেনে চলতে হবে। যাদুঘর প্রদর্শনীশালা এবং আর্ট গ্যালারিতে পর্যাপ্ত পরিচ্ছন্নতা বজায় রাখতে হবে। টিকিট ক্রয় ও দর্শনার্থী এবং কর্মীদের নিরাপত্তা সুনিশ্চিত করার বিষয়টি এই নির্দেশিকায় তুলে ধরা হয়েছে।
এখানে স্পষ্ট করে বলা হয়েছে, কন্টেনমেন্ট জোনের ভেতরে যেকোন যাদুঘর অথবা আর্ট গ্যালারি খোলা যাবেনা। রাজ্য/কেন্দ্রশাসিত অঞ্চলগুলি এক্ষেত্রে সুনির্দিষ্ট নিয়মানুযায়ী অতিরিক্ত ব্যবস্থা গ্রহণ করতে পারে।
কেন্দ্রীয় স্বরাষ্ট্র মন্ত্রক, স্বাস্থ্য ও পরিবার কল্যাণ মন্ত্রক এবং রাজ্য ও কেন্দ্রশাসিত অঞ্চলের সরকার কোভিড-১৯ মোকাবিলার জন্য সংশ্লিষ্ট নীতি এবং নির্দেশিকা জারি করেছে । সেই নীতি-নির্দেশিকাগুলিও কার্যকর করতে হবে এবং কঠোরভাবে মেনে চলতে হবে।
এই নীতি-নির্দেশিকা অতি দ্রুত কার্যকর করতে হবে। যতদিন না পর্যন্ত পরবর্তী নির্দেশিকা প্রকাশিত হচ্ছে ততদিন পর্যন্ত এটি কার্যকর থাকবে। কেন্দ্রীয় সংস্কৃতি মন্ত্রকের আওতাধীন সমস্ত যাদুঘর, আর্ট গ্যালারি এবং প্রদর্শনীশালা আগামী ১০ই নভেম্বর থেকে খুলতে চলেছে। অন্যদের সুবিধার্থে এবং সংশ্লিষ্ট রাজ্য/শহর/স্থানীয় আইন, বিধি ও আনলক নীতি নির্দেশিকাগুলির সঙ্গে সামঞ্জস্য বজায় রেখে এই যাদুঘর, আর্ট গ্যালারি এবং প্রদর্শনীশালা পুনরায় খোলা হবে।
কোভিড-১৯ মহামারীর প্রভাব পরেছে বিশ্বজুড়ে ছড়িয়ে-ছিটিয়ে থাকা যাদুঘর এবং শিল্পক্ষেত্রে। এই পরিস্থিতিতে যাদুঘর এবং আর্ট গ্যালারিগুলি ধীরে ধীরে তাদের কার্যক্রম আবার শুরু করেছে। পুনরায় উন্মুক্ত হতে শুরু করেছে যাদুঘর ও আর্ট গ্যালারির প্রাঙ্গণ। তবে কোভিড-১৯ সংক্রমণ রোধের লক্ষ্যে দর্শনার্থী ও কর্মীদের নিরাপত্তা সুনিশ্চিত করার জন্য এই নীতি-নির্দেশিকা আবশ্যিক। কেন্দ্রের সংস্কৃতি মন্ত্রকের আওতাধীন সমস্ত যাদুঘর এবং আর্ট গ্যালারিগুলি ১৭ই মার্চ থেকে এতদিন পর্যন্ত বন্ধ ছিল। তবে উৎসবের মরশুমের দিকে লক্ষ্য রেখে সরকার আগামী ১০ নভেম্বর থেকে সমস্ত যাদুঘর, আর্ট গ্যালারি এবং প্রদর্শনীশালা পুনরায় খোলার সিদ্ধান্ত নিয়েছে। সাধারণ মানুষ যাতে ফের একবার ভারতের সমৃদ্ধশালী সাংস্কৃতিক ঐতিহ্য অন্বেষণ করতে পারেন সেই কারণেই এই পদক্ষেপ গ্রহণ করা হয়েছে।
স্বরাষ্ট্র মন্ত্রকের পক্ষ থেকে সময়ে সময়ে আনলক নির্দেশিকা জারি করা হয়ে থাকে এবং তা সমস্ত সরকারি ও অন্যান্য বেসরকারী প্রতিষ্ঠানে কার্যকর করা হয়। এমনকি সংশ্লিষ্ট রাজ্য/শহরে কন্টেইমেন্ট জোনের বিষয়েও বিজ্ঞপ্তি প্রকাশিত করা হয়। ৩০শে আগস্ট জারি করা আনলক ৪.০ নীতি-নির্দেশিকায় কন্টেইমেন্ট জোনের বাইরে সামাজিক দূরত্ব বিধি, স্যানিটাইজেশন সহ সমস্ত কোভিড নিয়ম মেনে সর্বোচ্চ ১০০ জনের উপস্থিতিতে সামাজিক/শিক্ষামূলক/খেলাধুলা/বিনোদন/সংস্কৃতিক এবং ধর্মীয় অনুষ্ঠান পালনে অনুমতি দেওয়া হয়।
গত ৩০শে সেপ্টেম্বর কেন্দ্রীয় স্বরাষ্ট্র মন্ত্রকের পক্ষ থেকে জারি করা আনলক ৫.০ নীতি-নির্দেশিকা আগামী ৩০শে নভেম্বর পর্যন্ত কার্যকর করা হয়েছে। সাংস্কৃতিক প্রতিষ্ঠানের সঙ্গে সম্পর্কযুক্ত বিষয়গুলি এই নির্দেশিকায় উল্লেখ করা হয়েছে। তার প্রাসঙ্গিক অংশটি হল-
সিনেমা হল, থিয়েটার, মাল্টিপ্লেক্সগুলিকে তাদের মোট আসন সংখ্যার ৫০ শতাংশ লোক নিয়ে কন্টেইমেন্ট জোনের বাইরে ১৫ই অক্টোবর থেকে পুনরায় খোলার অনুমতি দেওয়া হয়। এরজন্য কেন্দ্রীয় তথ্য ও সম্প্রচার মন্ত্রক এসওপি জারি করে।
১৫ই অক্টোবর থেকে বিনোদন পার্ক এবং এই ধরণের স্থানগুলিকে খোলার অনুমতি দেওয়া হয়। এরজন্য কেন্দ্রীয় স্বাস্থ্য ও পরিবার কল্যাণ মন্ত্রক এসওপি জারি করে।
১৫ই অক্টোবর থেকে কন্টেইমেন্ট জোনের বাইরে বিজনেস টু বিজনেস প্রদর্শনী আয়োজন করার জন্য অনুমতি দেওয়া হয়। এরজন্য বাণিজ্য দপ্তর এসওপি জারি করে।
কন্টেইমেন্ট জোনের বাইরে সর্বোচ্চ ১০০ জন লোক নিয়ে সামাজিক/শিক্ষামূলক/ খেলাধুলা/বিনোদন/ সাংস্কৃতিক/ধর্মীয়/ রাজনৈতিক এবং অন্যান্য কাজের ক্ষেত্রে অনুমতি দেওয়া হয়। ১৫ই অক্টোবরের পর থেকে রাজ্য/কেন্দ্রশাসিত সরকার কন্টেইমেন্ট জোনের বাইরে নির্দিষ্ট নিয়ম মেনে এই অনুমতি দেয়। তবে তারজন্য বেশকিছু শর্ত মেনে চলা প্রয়োজন-
ক) বদ্ধ স্থানে সর্বোচ্চ ২০০ জন ব্যক্তি বা সেই জায়গার মোট লোক ধারণ ক্ষমতার ৫০ শতাংশ পর্যন্ত অনুমতি দেওয়া হয়েছে। তবে তারজন্য উপস্থিত ব্যক্তিদের ফেস মাস্ক পরা, সামাজিক দূরত্ব বজায় রাখা বাধ্যতামূলক। এমনকি সেই স্থানে শরীরের তাপমাত্রা মাপার ব্যবস্থা, হাত ধোয়া ও স্যানিটাইজারের ব্যবহার বাধ্যতামূলক করা হয়েছে।
খ) উন্মুক্ত জায়গার ক্ষেত্রে জায়গার পরিমাপের দিকে নজর রাখে সামাজিক দূরত্বের কঠোর বিধিনিষেধ মেনে চলতে হবে। এমনকি মাস্ক পরা বাধ্যতামূলক, শরীরের তাপমাত্রা মাপা, হাত ধোয়া ও স্যানিটাইজারের ব্যবস্থা থাকতে হবে।
এই জাতীয় সমাবেশকে নিয়ন্ত্রণ করতে এবং কঠোরভাবে নিয়ম কার্যকর করার জন্য রাজ্য/কেন্দ্রশাসিত অঞ্চলের সরকার প্রয়োজনে বিস্তারিত এসওপি জারি করতে পারে।
CG/SS /NS
(